L 102/80
RO
Jurnalul Oficial al Uniunii Europene
17.4.2023
8.
Evidențele privind circulația mărfurilor în Irlanda de Nord ar trebui să fie integrate în sistemul contabil; iar atunci când sunt păstrate separat, ar trebui să existe posibilitatea de a permite verificări încrucișate între înregistrările referitoare la achiziții, vânzări, controlul stocurilor și circulația mărfurilor.
9.
Comerciantul autorizat oferă autorității competente acces electronic și/sau fizic, la cerere, la evidențele menționate la punctul 8 într-un format adecvat.
10.
Comerciantul autorizat este obligat să informeze autoritățile competente din Regatul Unit ori de câte ori se descoperă probleme de conformitate, precum și referitor la orice factor care apare după decizia de acordare a statutului de comerciant autorizat care ar putea influența continuarea sau conținutul acestui statut.
Ar trebui să existe instrucțiuni interne pentru a se asigura că personalul relevant este la curent cu modul de informare a autorității competente cu privire la astfel de probleme de conformitate.
11.
În cazul în care comercianții autorizați manipulează mărfuri interzise și restricționate, ar trebui să existe proceduri adecvate pentru manipularea acestor mărfuri în conformitate cu legislația relevantă.
12.
Un comerciant autorizat trebuie să dispună de dovezi referitoare la clienții săi pentru a se asigura că poate face evaluări exacte în ceea ce privește mărfurile care circulă în cadrul acestui regim.
Trebuie instituite măsuri pentru a se garanta că toate mărfurile care circulă în cadrul acestui regim sunt vândute sau utilizate numai dacă sunt vândute sau utilizate în conformitate cu prezenta decizie a Comitetului mixt.
Comerciantul autorizat va fi obligat să mențină o înțelegere continuă a operațiunilor comerciale ale clienților noi și ale celor existenți, suficientă pentru a asigura respectarea criteriilor stabilite pentru un comerciant de încredere în prezenta decizie a Comitetului mixt.
Iată câteva exemple de scenarii în care un comerciant autorizat care nu este responsabil de destinația finală a mărfurilor ar putea asigura circulația mărfurilor în cadrul regimului: (a) o declarație scrisă și semnată din partea clientului care să ateste că mărfurile vor rămâne în Irlanda de Nord; (b) dovada că clientul efectuează vânzări cu amănuntul pentru utilizare finală sau consum final în Regatul Unit numai de la un punct de vânzare fizic din Irlanda de Nord; (c) dovada că clientul vinde numai mărfuri care vor fi destinate utilizării finale de către consumatorii finali din Regatul Unit și care sunt livrate în Regatul Unit; (d) contracte comerciale și ordine de cumpărare care să arate că mărfurile sunt destinate utilizării finale în Regatul Unit; (e) dovada că vânzarea este cea a unor mărfuri care urmează să fie instalate permanent în Regatul Unit.
Articolul 11 alineatul (1) litera (d)
13.
Criteriul prevăzut la articolul 11 alineatul (1) litera (d) din prezenta decizie se consideră îndeplinit în cazul în care autoritatea competentă constată, în urma verificărilor, că solicitantul respectă în special următoarele condiții: (a) solicitantul nu face obiectul unei proceduri de faliment; (b) în ultimii trei ani anteriori depunerii cererii, solicitantul și-a îndeplinit obligațiile financiare în ceea ce privește plata taxelor vamale și a oricăror alte taxe, impozite sau impuneri percepute la sau în legătură cu importul sau exportul de mărfuri; (c) solicitantul demonstrează, pe baza evidențelor și a informațiilor disponibile pentru ultimii trei ani anteriori depunerii cererii, că are o capacitate financiară suficientă pentru a-și îndeplini obligațiile și angajamentele, având în vedere tipul și volumul activității comerciale.
14.
În cazul în care solicitantul a fost înființat de mai puțin de trei ani, solvabilitatea financiară a acestuia se consideră pe baza evidențelor contabile și a informațiilor disponibile.